**Általános Indokolás**

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 43. § (3) bekezdése szerint a képviselő-testület az alakuló vagy az azt követő ülésen e törvény szabályai szerint megalkotja, vagy felülvizsgálja szervezeti és működési szabályzatáról szóló rendeletét. Kecskemét Megyei Jogú Város Önkormányzata Közgyűlésének a Közgyűlés és Szervei Szervezeti és Működési Szabályzatáról szóló 4/2013. (II.14.) önkormányzati rendelete (továbbiakban: SZMSZ) felülvizsgálatát a közgyűlés a 2019. október 24. napján megtartott alakuló ülésén elvégezte, az ott elhangzottak alapján azonban indokolttá vált az SZMSZ további módosítása.

**Részletes Indokolás**

A rendelet-tervezet 1. §-ához

A §. újraszabályozó rendelkezést tartalmaz, amely alapján a meghívottaknak több idő áll rendelkezésre a közgyűlésre történő felkészülésre.

A rendelet-tervezet 2. §-aihoz

A §. a napirend előtti felszólalásra vonatkozó keretjellegű szabályokat állapítja meg. A napirend előtti felszólalásra a javaslat alapján a rendes közgyűlési ülések keretében kerülhet sor. Napirend előtti felszólalás lehetőségével - ülésenként egy alkalommal - a frakcióvezető élhet, amennyiben ezen igényét az ülés napját megelőző második napon 16:00 óráig – a tárgy és a szószerinti tartalom írásban való megküldésével – jelzi a polgármesternek.

A rendelet-tervezet 3.§-ához

Az SZMSZ 2. mellékletének 3.4.16. ponttal történő kiegészítését a bizottság szakterületébe tartozó új feladatkör bevezetése indokolja.

Az SZMSZ 2. mellékletének 6.1.8., 6.2.15., és 6.5.6. pontokkal történő kiegészítését a Környezetvédelmi, Városrendezési és Agrár Bizottság és a Városüzemeltetési és Fejlesztési Bizottság közötti feladat- és hatáskör átcsoportosítás indokolja

A rendelet-tervezet 4.§-ához

A §. hatályon kívül helyező rendelkezéseket tartalmaz.

A rendelet-tervezet 5.§-ához

A §. hatályba lépéssel kapcsolatos rendelkezéseket tartalmaz.

A Jat. 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az erről szóló hatásvizsgálati lap az előterjesztés mellékletét képezi.